Maria Gabriela Horga, vicepreședintele Autorității de Supraveghere Financiară (ASF), a anunțat că în Consiliul ASF a fost aprobat un proiect de act normativ care vizează completarea legislației referitoare la piața de capital și combaterea publicității înșelătoare în domeniul investițiilor.
Maria Gabriela Horga a atras atenția asupra valului de fraude financiare online, tot mai mulți români ajungând să-și piardă banii din cauza unor scamatorii prezentate drept investiții.
"Una dintre propuneri vizează dreptul Autorității de Supraveghere Financiară de a bloca paginile online ale entităților neautorizate de către ASF prin care se oferă servicii de investiții. O asemenea prevedere este importantă în contextul intensificării încercărilor de fraude financiare online, prin lansarea de afirmații false care vizează determinarea cetățenilor să ofere sume de bani. De altfel, ASF desfășoară deja o campanie de conștientizare referitoare la reclamele înșelătoare care au invadat rețelele de socializare. ASF nu face recomandări de investiții, nu solicită transferuri de fonduri și nu intermediază recuperări de sume pierdute în investiții anterioare! Pentru a-i apăra pe cetățeni, avem nevoie de pârghii suplimentare", a scris Maria Gabriela Horga pe Facebook.
De asemenea, o propunere vizează reglementarea finanțării întreprinderilor mici și mijlocii: "Propunem, de asemenea, reglementarea finanțării întreprinderilor mici și mijlocii de către clienții profesionali menționați de legislația în vigoare, de exemplu entitățile autorizate, reglementate și supravegheate de ASF. O astfel de măsură vizează susținerea dezvoltării IMM-urilor, în condițiile în care acestea vor avea inclusiv posibilitatea de a accesa fonduri UE".
În plus, mai există o modificare despre care vicepreședinta ASF spune că va dezvolta piața autohtonă de obligațiuni.
"O altă modificare va permite autorităților publice locale să aibă posibilitatea să supună aprobării de către ASF a unui prospect în cazul în care o autoritate a administrației publice locale intenționează să realizeze o ofertă publică de titluri de datorie sau intenționează să admită titlurile de datorie pe o piață reglementată.
Astfel, municipalitățile vor putea depune voluntar prospectul de listare la ASF, diferit față de plasamentul privat de acum, cu un număr redus de investitori. Această prevedere va dezvolta piața autohtonă de obligațiuni, prin creșterea transparenței emisiunilor de astfel de obligațiuni și prin adresarea către un număr mai mare de investitori".